Diari Oficial de la Generalitat Valenciana


Sumari del DOGV 3599, del 07-10-1999 (1999/8328)

RESOLUCIÓ de 6 de setembre de 1999, de la Secretaria General de la Conselleria de Justícia i Administracions Públiques, per la qual s'acorda la inscripció de l'adaptació dels Estatuts del Consell d'Infermeria de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3599

Data del DOGV
:   07-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8328


Data del document
:   06-09-1999

Organisme emissor
:   Conselleria de Justícia i Administracions Públiques

Tipus de document
:   Resolució

Correcció d'errades

 Descriptors 

:   * personal sanitari
    * reglament intern
    * legislació
    * col·legi professional

RESOLUCIÓ de 6 de setembre de 1999, de la Secretaria General de la Conselleria de Justícia i Administracions Públiques, per la qual s'acorda la inscripció de l'adaptació dels Estatuts del Consell d'Infermeria de la Comunitat Valenciana. [1999/A8328]
  
Vist l'expedient d'adaptació estatutària, instruït a instància del senyor Juan Figuerez Fernández, com a president del Consell d'Infermeria de la Comunitat Valenciana, inscrit amb el número 4 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, d'acord amb els següents
  
Fets
  
Primer
  
Que el president de l'esmentat Consell va presentar el 10 de maig de 1999 els estatuts aprovats pel Ple del Consell, en reunió celebrada el dia 6 d'abril de 1999, modificació que es va aprovar per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, en exercici del control de legalitat establit per l'article 11 de l'esmentada llei autonòmica, es va revisar el text estatutari, i es va indicar la conveniència de rectificar determinats punts d'aquest i requerir l'aportació de la documentació necessària per a la inscripció registral, requeriment que ha sigut acomplit el dia 7 de juliol de 1999.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present resolució, donant-se ací per reproduït.
  
Fonaments de dret
  
Primer
  
Que els estatuts contenen totes les determinacions exigides en l'article 17 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en el dit article i en els propis estatuts del consell.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i altres disposicions complementàries, resolc:
  
Inscriure l'adaptació dels Estatuts del Consell d'Infermeria de la Comunitat Valenciana.
  
Contra aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé, recurs contenciós administratiu davant del Jutjat Contenciós Administratiu de València en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 6 de setembre de 1999.- La secretària general: Carmen Galipienso Calatayud.
  
Adaptació dels Estatuts del Consell d'Infermeria de la Comunitat Valenciana a la Llei 6/1997, de Consells i Col·legis Professionals de la Comunitat Valenciana
  
Títol I
  
Del Consell d'Infermeria de la Comunitat Valenciana
  
Capítol I
  
Disposicions generals
  
Article 1
  
El Consell Valencià de Col·legis d'Infermeria de la Comunitat Valenciana, que actuarà sota la denominació de Consell d'Infermeria de la Comunitat Valenciana (d'ara endavant CECOVA), és una corporació de dret públic, amb personalitat jurídica pròpia i plena capacitat d'obrar per al compliment dels seus fins, constituït a l'empara de l'Acord del Consell de la Generalitat de 2 de juny de 1986 (DOGV, núm. 400, de 4 de juliol de 1986), i adaptats els seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, per la qual es regirà d'ara endavant.
  
Article 2
  
En el CECOVA s'integren els col·legis professionals d'Infermeria d'Alacant, Castelló i València i els que es constituïsquen en el futur a la Comunitat Valenciana.
  
Article 3
  
1. El CECOVA és l'òrgan representatiu, coordinador i executiu, en les matèries de la seua competència, dels col·legis d'Infermeria existents a la Comunitat Valenciana.
  
2. Són idiomes oficials del consell el castellà i el valencià.
  
3. Els estatuts dels col·legis d'Infermeria de la Comunitat Valenciana hauran de respectar les normes d'aquests estatuts i els acords que, en exercici de les seues competències, adopte el CECOVA.
  
Article 4
  
La seu del CECOVA radicarà a València, carrer Serradora número 10, bloc 2, escala 3, 6a porta, sense perjudici de poder celebrar les reunions els seus òrgans de govern en qualsevol altra ciutat d'aquesta Comunitat. Per acord del Ple del Consell podrà designar-se una altra seu, sense necessitat de modificar aquests estatuts.
  
Article 5
  
1. El CECOVA, en tot el que es refereix als aspectes institucionals i corporatius es relacionarà amb l'administració autonòmica valenciana, a través de la Conselleria de Presidència del Govern Valencià, o d'aquella que en el futur tinga atribuïda aquesta competència.
  
2. En tot el que afecta els continguts de la professió, el consell es relacionarà amb l'administració autonòmica valenciana a través de la Conselleria de Sanitat, o la que en el futur tinga atribuïda aquesta competència, sense perjudici de poder col·laborar amb qualsevol altre òrgan de l'administració, en matèries d'interés comú.
  
Capítol II
  
Fins i funcions del CECOVA
  
Article 6
  
Són fins del Consell Valencià:
  
a) La coordinació i el foment de les relacions entre els col·legis d'infermeria de la Comunitat Valenciana, sense perjudici de l'autonomia i competència de cadascun d'ells.
  
b) La representació de la infermeria valenciana en qüestions d'àmbit autonòmic i en les que aquests estatuts o els col·legis li atorguen, tot això sense perjudici de les competències particulars de cada col·legi.
  
c) La representació dels col·legis d'infermeria de la Comunitat Valenciana davant del Consell General de Col·legis d'Ajudants Tècnics Sanitaris i Diplomats en Infermeria d'Espanya i davant de les institucions públiques en totes les relacions, consultes, col·laboracions i gestions que calguen, a fi de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen respectivament encomanada.
  
d) L'elaboració i promoció de les normes deontològiques de la professió.
  
e) La cooperació amb altres organismes o entitats nacionals o estrangeres relacionades amb la sanitat.
  
Article 7
  
Corresponen al CECOVA les funcions següents:
  
a) Elaborar, aprovar i modificar els seus propis estatuts i reglaments de règim interior, sense més limitacions que les imposades per l'ordenament jurídic.
  
b) Conéixer i dirimir els conflictes que puguen suscitar-se entre els col·legis d'infermeria valencians, sense perjudici de l'ulterior recurs contenciós administratiu.
  
c) Resoldre en via administrativa els recursos que s'interposen contra els actes i acords dels col·legis d'infermeria de la Comunitat Valenciana, sense perjudici de l'ulterior recurs contenciós administratiu.
  
d) Conéixer i resoldre els expedients disciplinaris que s'instruïsquen contra membres de les juntes de govern dels col·legis d'aquesta Comunitat i del propi Consell Valencià.
  
e) Representar els col·legis d'infermeria de la Comunitat Valenciana davant del Consell General.
  
f) Aprovar el seu propi pressupost i regular i fixar equitativament la participació equitativa dels col·legis en les despeses del consell.
  
g) Aprovar les quotes d'habilitació als col·legis de la Comunitat Valenciana.
  
h) Informar, amb caràcter preceptiu i no vinculant, els projectes de llei i les normes del Govern Valencià que afecten els col·legis o la professió d'infermeria en qualsevol de les seues manifestacions.
  
i) Adoptar les mesures necessàries i les resolucions de caràcter executiu, perquè els col·legis complisquen els acords del propi Consell Valencià, dictats en matèries de la seua competència.
  
j) Vetlar pel compliment de les condicions exigides en les lleis i en els estatuts respectius, per a la presentació i proclamació de candidats per als càrrecs de les juntes de govern dels col·legis, d'acord amb allò previst en els presents estatuts. A tal efecte, serà requisit de validesa de la convocatòria d'eleccions la seua prèvia i fefaent comunicació al CECOVA. El consell podrà aprovar normes que regulen el procediment electoral i els requisits generals de les eleccions a càrrecs de la junta de govern dels col·legis. Quan només hi haja una candidatura presentada a les eleccions d'un col·legi, el CECOVA podrà proclamar electes els seus membres components.
  
k) Nomenar provisionalment els col·legiats necessaris per a completar les vacants en les juntes de govern dels col·legis, quan aquelles afecten més de la meitat dels seus càrrecs o quan no s'haguera renovat en els terminis estatutàriament previstos algun o alguns dels càrrecs de les juntes de govern. Els col·legiats nomenats provisionalment exerciran les seues funcions fins que prenguen possessió els designats en les eleccions convocades a l'efecte.
  
l) Fomentar, crear i organitzar institucions i entitats amb personalitat jurídica, serveis i activitats que tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions beneficioses per a la professió.
  
ll) Fomentar, organitzar i dirigir cursos de formació o perfeccionament que incrementen la qualificació professional dels col·legiats, com també la declaració de garantia o interés professional dels dits cursos o d'altres organitzats per entitats públiques o privades.
  
m) Establir relacions de col·laboració i subscriure convenis de cooperació amb les administracions públiques i amb altres corporacions i entitats públiques i privades, que redunden en benefici de la professió.
  
n) Elaborar les normes deontològiques comunes a la professió de la infermeria i vetlar pel seu compliment, sense perjudici de les competències de cada col·legi membre.
  
ñ) Facilitar l'exercici professional de la infermeria, dins de l'àmbit de la Comunitat Valenciana, mitjançant els acords recíprocs entre col·legis i administració.
  
o) Informar als membres dels col·legis d'infermeria de la Comunitat Valenciana, de quantes matèries i qüestions s'estimen d'interès a nivell autonòmic.
  
p) Perseguir i denunciar l'intrusisme professional en l'àmbit territorial afavorint l'exercici, davant de tribunals i autoritats, de les accions judicials que a cada col·legi competisquen per raó del seu territori.
  
q) Informar amb caràcter preceptiu els projectes de fusió, absorció, segregació, canvi de denominació i dissolució dels col·legis d'infermeria de la Comunitat Valenciana, tret d'aquells casos en què ho impose directament la llei.
  
r) Informar i aprovar els estatuts particulars, aprovats per cada col·legi, i les seues reformes, prèviament a la seua comunicació a la conselleria competent per a la seua aprovació.
  
s) Formar part de tribunals d'oposicions i organismes consultius de les distintes administracions, sobre temes d'infermeria.
  
t) Atorgar premis i distincions.
  
u) I, en definitiva, qualsevol altra funció que, d'acord amb la llei, poguera fixar-se el propi consell, sempre que aquesta redunde en benefici de la professió o els professionals.
  
Capítol III
  
Òrgans de govern: del Ple del Consell i el Comité Executiu
  
Article 8
  
Els òrgans del CECOVA són el ple i el Comité Executiu.
  
Secció Primera
  
Del Ple del Consell Valencià
  
Article 9
  
El Ple del CECOVA estarà format per 12 membres:
  
a) Sis consellers elegits democràticament per les juntes de govern dels col·legis respectius, d'entre els seus membres, d'acord amb el procediment previst en l'article 10.1 i conforme a la següent proporció: tres del Col·legi d'Infermeria de València, dos del Col·legi d'Infermeria d'Alacant i un del Col·legi d'Infermeria de Castelló.
  
b) Sis representants dels col·legis, elegits conforme al que disposa l'article 10.2, amb la següent pertinença: tres representants del col·legi de València, dos representants del col·legi d'Alacant i un representant del col·legi de Castelló.
  
c) En el cas que les juntes de govern no procedisquen a elegir els seus representants, les vacants es cobriran pel procediment de l'article 10.3.
  
Article 10. Elecció dels membres del ple
  
1. Elecció dels representants de les juntes de govern en el CECOVA:
  
a) L'elecció dels representants de les juntes de govern en el Ple del Consell Valencià es realitzarà per votació, directa i secreta, de les respectives juntes de govern.
  
b) Les candidatures per a participar en dita elecció hauran de presentar-se pels interessats, per escrit, 48 hores abans de la celebració de la junta de govern del col·legi respectiu que haja sigut convocada a l'efecte, sense perjudici d'altres punts de l'ordre del dia, amb els requisits que els estatuts de cada col·legi establisquen.
  
c) Finalitzada la votació, que serà nominal, resultarà elegit el candidat que obtinga major nombre de vots i, en cas d'empat, el de major antiguitat al col·legi de què es tracte. L'acta de la reunió de la Junta de Govern proclamarà el candidat elegit, a favor del qual s'expedirà el corresponent certificat pel secretari, amb el vistiplau del president.
  
2. Elecció dels representants dels col·legis en el Ple del CECOVA.
  
a) L'elecció dels representants dels representants dels col·legis en el Ple del Consell Valencià es realitzarà per votació, directa i secreta, dels membres del CECOVA, a què es refereix l'apartat anterior.
  
b) La convocatòria d'eleccions es realitzarà pel CECOVA; serà notificada personalment a tots els col·legiats i publicada al tauler d'anuncis dels col·legis, si més no, vuit dies abans de la data prevista per a l'elecció.
  
c) Les candidatures per a participar a les dites eleccions hauran de presentar-se pels interessats per escrit, en la seu del col·legi respectiu, 48 hores abans de la celebració de la junta de govern del col·legi respectiu, que siga convocada a fi de procedir a la proclamació de candidatures, sense perjudici d'altres punts de l'ordre del dia, amb els requisits que els estatuts de cada col·legi establisquen.
  
Els interessats trametran al CECOVA la fotocòpia de la còpia segellada pel col·legi de la candidatura presentada.
  
d) La votació serà nominal per a cada una de les places i es realitzarà de forma independent. Resultarà elegit el candidat que obtinga major nombre de vots i, en cas d'empat, el de major antiguitat al col·legi de què es tracte. Acabada la votació, es proclamarà el candidat elegit, a favor del qual s'expedirà el corresponent certificat pel CECOVA, de la qual donarà trasllat a la Junta de Govern del Col·legi a què pertanga el candidat elegit.
  
3. Els consellers que han de ser elegits per les juntes de Govern, d'entre els seus membres, als quals es refereix l'apartat 1 d'aquest mateix article, podran ser elegits pels membres del Ple del Consell en reunió convocada a tal efecte, previ requeriment al col·legi, si la Junta de Govern no procedeix a la seua elecció i nomenament. La convocatòria i elecció d'aquests consellers es desplegarà conforme a allò previst en el precepte anterior, en tot allò que siga d'aplicació.
  
Article 11
  
El mandat dels membres del Consell Valencià tindrà una durada de cinc anys.
  
Article 12
  
Podran ser elegits membres del consell els col·legiats en exercici dels distints col·legis de la Comunitat Valenciana, tret dels que estiguen compresos en algun dels supòsits següents:
  
a) Els col·legiats que hagen sigut condemnats per sentència ferma, que comporte la inhabilitació o suspensió per a càrrecs públics.
  
b) Els col·legiats als qui s'hi haja imposat sanció disciplinària per falta greu o molt greu.
  
c) Els col·legiats que no es troben al corrent en el pagament de les quotes col·legials en el moment de la convocatòria.
  
Article 13. Causes de cessament
  
Els membres del Consell Valencià cessaran per les causes següents:
  
a) Incompliment sobrevingut dels requisits estatutaris per a exercir el càrrec.
  
b) Expiració del mandat per al qual van ser elegits.
  
c) Renúncia de l'interessat.
  
d) Falta d'assistència injustificada, a tres sessions consecutives o cinc alternes, en el termini d'un any.
  
Article 14
  
Són funcions del ple:
  
a) L'elecció dels membres del Comité Executiu.
  
b) L'aprovació dels pressupostos de despeses i ingressos.
  
c) L'aprovació del balanç de l'any anterior i liquidació dels comptes anuals.
  
d) L'aprovació de les quotes que els col·legis han d'aportar al consell.
  
e) La modificació dels presents estatuts.
  
f) L'exercici de la potestat disciplinària, respecte als membres de les juntes de govern dels col·legis i del propi consell, així com la resolució dels recursos interposats contra acords dels col·legis en matèria disciplinària, quan en l'un i l'altre cas la sanció imposada determine la inhabilitació permanent o l'expulsió del col·legiat.
  
g) L'autorització per a l'adquisició o alienació d'immobles.
  
h) L'aprovació dels reglaments de règim interior, per al desplegament i aplicació d'aquests estatuts i de la normativa reguladora del procediment electoral.
  
Article 15. Funcionament del Ple del CECOVA.
  
1. El Ple del Consell Valencià es reunirà en sessió ordinària almenys una vegada a l'any, per a l'aprovació dels pressupostos i liquidació dels comptes anuals i, si fa el cas, l'aprovació de quotes i elecció de membres del Comité Executiu. I en sessió extraordinària quan es tracte de l'adopció o modificació de normes reglamentàries o estatutàries, l'exercici de la potestat disciplinària o l'autorització d'adquisició o alienació d'immobles.
  
2. La convocatòria es realitzarà amb almenys vuit dies d'antelació, havent de constar en aquesta l'ordre del dia, hora, lloc i data de la celebració, tant en primera com en segona convocatòria, mitjançant escrit dirigit a tots els membres del ple. En casos excepcionals i per raons d'urgència es podran convocar els membres del ple prèvia comunicació fefaent, amb una antelació mínima de 48 hores.
  
Article 16
  
1. La vàlida constitució del ple requerirà l'assistència de la meitat més un dels seus membres en primera convocatòria, quedant vàlidament constituït en segona convocatòria, independentment del nombre d'assistents.
  
2. Per a la vàlida constitució del consell hauran d'estar presents, en qualsevol cas, representants d'almenys dos dels col·legis d'infermeria de la Comunitat Valenciana.
  
3. El Ple del Consell adoptarà els seus acords per majoria de vots i s'exigirà, a més a més, que voten favorablement representants d'almenys dos dels col·legis que estiguen presents.
  
Secció Segona
  
Del Comité Executiu
  
Article 17
  
El Comité Executiu estarà format pels membres següents, que seran elegits pel Ple del Consell d'entre els seus membres:
  
a) El president del Consell Valencià.
  
b) El vicepresident.
  
c) El secretari general.
  
d) El tresorer comptador.
  
e) Vocal.
  
Article 18
  
Són funcions del Comité Executiu:
  
a) L'administració, gestió i direcció ordinària del consell.
  
b) La formulació del projecte del pressupostos i del compte general.
  
c) La resolució dels recursos corporatius no atribuïts al ple.
  
d) Totes aquelles altres competències que no estiguen expressament atribuïdes al Ple del Consell Valencià.
  
Article 19
  
Per als càrrecs del Comité Executiu seran elegibles tots els membres del Ple del Consell.
  
Article 20
  
El procés electoral per a la designació dels càrrecs del consell serà el de votació directa i secreta dels membres del Ple del Consell, constituïts en cos electoral. Se celebrarà una votació per a cadascun dels càrrecs elegibles, a raó d'un vot per cada membre del consell.
  
En cas d'empat, se celebrarà una nova votació, en què només seran elegibles els qui hagen obtingut igual nombre de vots.
  
En cas d'igualtat, després d'aquesta segona votació, resultarà elegit el candidat de major antiguitat del col·legi de què es tracte, d'entre els més votats.
  
Article 21. Funcionament del Comité Executiu
  
1. El Comité Executiu es reunirà, si més no, una vegada al mes i quan el president el convoque.
  
2. La convocatòria es cursarà amb almenys set dies d'antelació, per escrit i amb l'ordre del dia corresponent. No obstant això, el Comité Executiu quedarà vàlidament constituït, fins i tot sense prèvia convocatòria, quan es troben reunits tots els seus membres i així s'acorde per unanimitat.
  
3. Els acords del Comité Executiu s'adoptaran per majoria simple. Tots els membres tindran només un vot, i els empats es dirimiran amb el vot de qualitat del president.
  
Article 22
  
1. El president ostenta la representació del consell en totes les seues relacions amb les administracions públiques dins de la Comunitat Valenciana, corresponent-li promoure i coordinar les tasques encaminades al millor compliment dels fins del consell.
  
2. Sense perjudici de l'anterior, tindrà les següents facultats:
  
a) Vetlar pel compliment dels actes i acords del consell.
  
b) Convocar, presidir i dirigir les reunions del Ple del Consell i del Comité Executiu, concedint i retirant l'ús de la paraula, i utilitzant el vot de qualitat quan pertoque.
  
c) Firmar quants documents públics i privats calguen, en representació del consell, així com les actes de les seues reunions.
  
d) Executar els acords que adopte el consell, en l'àmbit de la seua competència.
  
e) Visar els documents i certificats que expedisca el secretari.
  
f) Lliurar fons, junt amb la firma del tresorer comptador.
  
Article 23
  
El vicepresident durà a cap totes les funcions que li delegue el president, a qui substituirà en els casos d'absència, malaltia o vacant, tenint en tals casos les mateixes facultats que aquest.
  
Article 24
  
El secretari tindrà les següents comeses:
  
a) Redactar i firmar citacions per a tots els actes del consell, segons instruccions a rebre del president.
  
b) Rebre els escrits i correspondència, donant compte a qui pertoque, així com firmar els escrits que no foren competència del president.
  
c) Autoritzar amb la seua firma, amb el vistiplau del president, els certificats i altres documents, així com les actes del consell.
  
d) Informar el president, i el Comité Executiu, de totes les qüestions d'interès i proposar les mesures que estime convenients.
  
e) Custodiar la documentació del consell, donant compte dels expedients en curs en què actuarà com a secretari amb l'instructor que designe el consell.
  
f) Ostentar la direcció del personal administratiu del consell.
  
g) Portar el llibre registre de sancions dels col·legiats i recursos.
  
Article 25
  
El tresorer tindrà les funcions següents:
  
a) Recollir i custodiar els fons del consell.
  
b) Obrir comptes en institucions bancàries, lliurar talons i ordres de pagament, amb la firma del president
  
c) Pagar els lliuraments expedits pel president.
  
d) Confeccionar anualment el pressupost, balanç i comptes de l'exercici econòmic del Consell.
  
e) Portar els llibres precisos d'ingressos i despeses del consell.
  
Article 26
  
El vocal del Comité Executiu portarà a cap totes les funcions que li deleguen el secretari i el tresorer als qui substituirà, a l'igual que al vicepresident, en els casos d'absència, malaltia o vacant, tenint en tals casos les mateixes facultats que aquests.
  
Article 27
  
El Ple del CECOVA podrà acordar la fixació de retribucions periòdiques als membres del Comité Executiu, sense perjudici de la previsió en els pressupostos anuals de les partides necessàries, per a atendre les despeses de representació dels membres del ple, que hauran de justificar-se.
  
Títol II
  
Règim jurídic dels actes dels col·legis i del consell,
  
i de la seua impugnació
  
Article 28
  
Els col·legis d'infermeria i el CECOVA, com a corporacions de dret públic, estan subjectes al dret administratiu, en tant que exercisquen potestats públiques. La resta de la seua activitat es regeix pel dret privat.
  
Article 29
  
1. Els acords emanats dels òrgans competents dels col·legis no esgoten la via administrativa i podran ser objecte de recurs d'alçada davant del CECOVA, dins del termini d'un mes, si l'acte és exprés, comptador a partir de l'endemà en què va ser adoptat o, si fa el cas, notificat als col·legiats o persones als qui afecte. Si l'acte no és exprés, el termini serà de tres mesos, comptadors a partir de l'endemà en què, conforme a la legislació de procediment administratiu, es produïsquen els efectes del silenci administratiu.
  
2. El recurs d'alçada serà presentat davant de la junta de govern que va dictar l'acord, que l'elevarà, amb els seus antecedents i informe que pertoque, dins dels 10 dies següents a la data de presentació. El CECOVA, previs els informes que estime pertinents, dictarà i notificarà la resolució del recurs en el termini màxim de tres mesos.
  
3. Transcorregut aquest termini, sense que haguera recaigut resolució, es podrà entendre desestimat el recurs, tret que aquest s'haguera interposat contra la desestimació per silenci administratiu d'una sol·licitud pel transcurs del termini, cas en què s'entendrà estimat.
  
4. Contra la resolució d'un recurs d'alçada no es podrà interposar recurs de reposició.
  
5. Les resolucions que afecten situacions personals hauran de ser notificades als interessats.
  
Article 30
  
La interposició de recurs corporatiu davant del CECOVA no suspén l'eficàcia dels acords, tret dels casos següents:
  
a) Quan la Junta de Govern interpose recurs contra acord de l'assemblea general, fundat en la concurrència d'una causa de nul·litat de ple dret, llevat que es tracte de l'elecció de càrrecs col·legials.
  
b) Quan s'interpose un recurs contra una sanció disciplinària.
  
c) Quan així ho acorde el Consell Valencià, per concórrer circumstàncies que puguen causar danys difícilment reparables, desproporcionats respecte a l'interès públic tutelat per l'acte.
  
 En els dos primers casos, la simple interposició del recurs suspendrà l'executivitat de l'acte. La suspensió s'alçarà automàticament una vegada el CECOVA resolga el recurs.
  
Article 31
  
Són nuls de ple dret els actes dels òrgans col·legials que es produïsquen en alguns dels supòsits següents:
  
Els manifestament contraris a la Llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats, i aquells previstos amb tal caràcter en la legislació bàsica estatal.
  
La Junta de Govern, en tot cas, haurà de formular recurs contra els actes de l'assemblea que estime nuls de ple dret.
  
Article 32
  
1. Els actes i resolucions emanats del consell, en tant que estiguen subjectes al dret administratiu, esgoten la via administrativa i són immediatament executius. Podran ser objecte de recurs potestativament en reposició o ser directament impugnats davant de l'ordre jurisdiccional contenciós administratiu.
  
2. El recurs potestatiu de reposició s'interposarà, davant del CECOVA, en el termini d'un mes, si l'acte és exprés, o de tres mesos, comptadors a partir de l'endemà en què, conforme a la legislació de procediment administratiu, es produïsca l'acte presumpte.
  
La resolució del recurs haurà de ser dictada i notificada en el termini d'un mes i contra la dita resolució no podrà interposar-se un nou recurs de reposició.
  
No podrà interposar-se cap recurs contenciós administratiu fins que no s'haja resolt expressament el recurs de reposició o s'haja produït la seua desestimació presumpta.
  
Títol III
  
Règim econòmic del CECOVA
  
Article 33
  
Els recursos econòmics del Consell Valencià seran els següents:
  
a) Els procedents de les quotes i aportacions econòmiques aprovades pel ple.
  
b) El producte de certificats, dictàmens o impresos de caràcter professional que puguen establir-se.
  
c) Els preus que puga percebre com a contraprestació pels serveis que preste.
  
d) Les subvencions i ajudes d'entitats públiques i les donacions d'entitats privades.
  
e) Les rendes i productes del seu patrimoni.
  
Article 34
  
Les despeses que ocasione el funcionament del consell seran sufragades a través d'una part de les quotes d'incorporació i quotes ordinàries aportades pels col·legis. L'import i la periodicitat dels ingressos seran determinats pel Ple del CECOVA.
  
Títol IV
  
Dels col·legiats
  
Capítol I
  
Incorporacions i baixes
  
Article 35
  
1. Per a l'exercici de la professió, es requereix obligatòriament la incorporació a un dels col·legis d'infermeria de la Comunitat Valenciana. La sol·licitud d'incorporació es formalitzarà mitjançant una instància dirigida al president de la junta de govern del col·legi respectiu, a la qual s'han d'acompanyar els següents documents:
  
a) Certificat de naixement.
  
b) Títol professional que habilite per a l'exercici de la professió d'infermeria o certificat acadèmic de la terminació dels estudis respectius, amb resguard del pagament dels drets d'expedició del títol.
  
c) Rebut acreditatiu de l'abonament de la quota d'ingrés corresponent. En cas de reingrés no caldrà un nou abonament d'aquestes quotes, sent suficient acreditar el pagament de l'anterior.
  
2. Per a poder exercir ocasionalment en un col·legi, distint al que s'estiga col·legiat, el professional haurà de sol·licitar l'habilitació al col·legi corresponent, previ pagament de la quota d'habilitació.
  
3. Sense perjudici de l'anterior, aquells professionals d'infermeria que, desitjant pertànyer a l'organització col·legial, no exercisquen la professió, podran pertànyer als col·legis en qualitat de no exercidors, amb els drets reconeguts en els presents estatuts.
  
Article 36
  
Són circumstàncies que determinen la incapacitat per a l'exercici de la infermeria:
  
1. La inhabilitació o suspensió expressa per a l'exercici de la infermeria, en virtut de sentència o resolució ferma.
  
2. Les sancions disciplinàries que porten amb si la suspensió de l'exercici professional o l'expulsió del col·legi d'infermeria corresponent.
  
Les incapacitats desapareixeran quan cessen les causes que les hagueren motivat.
  
Article 37
  
Correspon a la junta de govern de cada col·legi resoldre sobre les sol·licituds d'incorporació a aquests.
  
Les sol·licituds d'incorporació seran admeses, suspeses, o denegades. En els dos últims supòsits, la Junta de Govern fonamentarà la seua resolució.
  
La Junta de Govern practicarà les diligències i rebrà els informes que, si fa el cas, considere oportú i dictarà la resolució en el termini màxim d'un mes, passat el qual es considerarà estimada la sol·licitud d'incorporació. Si és suspesa o denegada, la resolució haurà de ser motivada i es notificarà en el termini de cinc dies a l'interessat, que podrà utilitzar el recurs d'alçada previst en aquests estatuts.
  
Article 38
  
La condició de col·legiat es perdrà:
  
a) Per condemna ferma, que porte amb si la inhabilitació per a l'exercici de la professió.
  
b) Per expulsió del col·legi, acordada en expedient disciplinari.
  
c) Per falta de pagament, dins del termini assenyalat, de més de dues quotes ordinàries o d'una extraordinària, previ acord de la Junta de Govern. Abans d'adoptar-se tal acord es requerirà l'interessat perquè procedisca al pagament i formule totes les al·legacions que estime convenients, en el termini de 15 dies.
  
d) A petició pròpia, formulada davant de la Junta de Govern, sempre que es complisquen els requisits necessaris per a ser donat de baixa.
  
En els supòsits dels apartats a) i b), hauran de ser comunicades per escrit als interessats.
  
Capítol II
  
Drets i deures dels col·legiats
  
Article 39
  
Són drets dels col·legiats, en els seus respectius col·legis:
  
a) Participar en la gestió corporativa, exercint el dret de petició, de vot i d'accés als càrrecs i llocs directius.
  
b) Consultar la informació rellevant per a debatre els assumptes de l'ordre del dia de les assemblees generals. A tal efecte, la Junta de Govern posarà a disposició dels col·legiats la citada informació, al menys amb 72 hores d'antelació, a la secretaria del col·legi.
  
c) Sol·licitar informació sobre qualsevol aspecte de la vida col·legial. La Junta de Govern la facilitarà, dins del termini d'un mes, tret del cas que existisquen raons fundades per a negar-la, basades en la intimitat de les persones, el secret professional o industrial o la protecció dels drets i llibertats de tercers. La resolució desestimatòria haurà de ser motivada.
  
d) Demanar i obtenir del col·legi o, subsidiàriament del Consell Valencià, protecció i empara per a l'exercici de la seua activitat professional.
  
e) Ser assistit i assessorat pel col·legi o, subsidiàriament, pel CECOVA, quan calga presentar reclamacions a les autoritats públiques o tribunals, amb motiu de l'exercici professional.
  
f) Pertànyer a les entitats de previsió que, per a protegir als professionals, estigueren establides pel col·legi i el CECOVA.
  
g) Formular davant del col·legi o, si hi manca, davant del consell, les queixes, peticions i iniciatives que estimen procedents.
  
Article 40
  
Són deures dels col·legiats:
  
a) Complir allò que disposen aquests estatuts, així com els acords i resolucions dels col·legis i del CECOVA.
  
b) Comunicar al col·legi els canvis de domicili, trasllats de veïnat i les absències que es prolonguen durant més de dos mesos consecutius.
  
c) Satisfer, dins dels terminis assenyalats, les quotes ordinàries o extraordinàries acordades pel col·legi, així com les altres càrregues obligatòries.
  
d) Denunciar al col·legi qualsevol acte d'intrusisme de què tinga coneixement, així com els casos d'exercici il·legal de la infermeria.
  
e) Complir exactament les obligacions que les lleis li imposen en la seua actuació professional, i les que en l'ordre corporatiu es determinen en aquest estatut.
  
Títol V
  
De la responsabilitat
  
Capítol I
  
Responsabilitat disciplinària
  
Article 41
  
El CECOVA té jurisdicció disciplinària per a sancionar les faltes comeses per professionals en l'exercici de la seua activitat professional o col·legial, quan la persona afectada tinga un càrrec de govern al col·legi o siga membre del consell, si bé en aqueix cas l'afectat no podrà prendre part en les deliberacions, ni en la sessió.
  
Article 42
  
Els òrgans col·legials competents per a l'exercici de la funció disciplinària són el president i la Junta de Govern, tret que l'expedient s'instruïsca contra un membre de la Junta de Govern o del Consell Valencià, cas en què serà competent el propi CECOVA.
  
Article 43
  
La responsabilitat disciplinària es declararà prèvia instrucció de l'oportú expedient pels tràmits establits en aquests estatuts o en el Reglament de Procediment Disciplinari, excepte per a les faltes lleus.
  
Article 44
  
La responsabilitat disciplinària es corregirà amb la imposició de les següents correccions:
  
Per a les faltes lleus:
  
a) Multa de 5.000 a 50.000 pessetes.
  
b) Amonestació privada, sense constància en l'expedient personal.
  
c) Reprensió privada.
  
Per a les faltes greus:
  
a) Multa de 50.000 a 500.000 pessetes
  
b) Suspensió de la condició de col·legiat i de l'exercici professional per termini d'un a tres mesos.
  
c) Suspensió per a l'exercici de càrrecs col·legials en la Junta de Govern, per un terme no superior a cinc anys.
  
Per faltes molt greus:
  
a) Suspensió de la condició de col·legiat i de l'exercici professional per termini de tres mesos a dos anys.
  
b) Expulsió del col·legi.
  
c) Inhabilitació permanent per a l'exercici de càrrecs col·legials en la Junta de Govern.
  
Article 45
  
Per a la graduació de les sancions es ponderarà l'existència d'intencionalitat, la naturalesa dels perjudicis ocasionats, la reincidència i la resta de circumstàncies del fet i el seu autor, moderant-se o agreujant-se la responsabilitat d'aquest, segons la concurrència de les dites circumstàncies.
  
Capítol III
  
Faltes
  
Article 46
  
Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat i honor de les persones que constitueixen els òrgans de Govern dels Col·legis i del CECOVA, quan actuen en l'exercici de les seues funcions i contra els altres companys, amb ocasió de l'exercici professional.
  
c) La comissió de delictes dolosos, en qualsevol grau de participació, com a conseqüència de l'exercici de la professió.
  
d) L'embriaguesa o toxicomania habitual, que afecte greument l'exercici de la professió.
  
e) La reiteració de falta greu, en el termini de cinc anys.
  
f) L'intrusisme professional i el seu encobriment.
  
Article 47
  
Són faltes greus:
  
a) L'incompliment greu de les normes estatutàries i reglamentàries o dels acords adoptats pel CECOVA o col·legis, tret que constituïsca falta de superior entitat.
  
b) La falta de respecte en actes públics per acció o omissió als membres de la Junta de Govern o del CECOVA, quan actuen en l'exercici de les seues funcions.
  
c) Els actes de desconsideració manifesta cap als companys en l'exercici de l'activitat professional.
  
d) Els actes i omissions que constituïsquen ofensa greu a la dignitat de la professió o a les regles ètiques que la governen.
  
e) La competència deslleial.
  
f) El reiterat incompliment de pagament de les quotes ordinàries i extraordinàries, sense perjudici d'allò establit en l'article 38 d'aquests estatuts.
  
g) Els actes i omissions descrits en l'article anterior, quan no tingueren entitat suficient per a ser considerats com a molt greus.
  
Article 48
  
Són faltes lleus:
  
a) La falta de respecte als membres de la Junta de Govern i del Ple del Consell, en l'exercici de les seues funcions, quan no constituïsca falta greu o molt greu.
  
b) La falta de diligència en el compliment de les normes estatutàries o reglamentàries.
  
c) Les infraccions lleus dels deures que la professió imposa.
  
d) Els actes i omissions enumerats en l'article anterior, quan no tingueren entitat suficient per a ser considerats com a faltes greus.
  
Capítol IV
  
Procediment sancionador
  
Article 49
  
1. El procediment sancionador, regulat en els presents estatuts, serà aplicable als expedients disciplinaris que instruïsquen les juntes de govern dels col·legis d'infermeria de la Comunitat Valenciana i el Ple del CECOVA.
  
2. Seran d'aplicació supletòria les normes reguladores del procediment sancionador contingudes en la Llei de Règim Jurídic de les Administracions Públiques i del Procediment Administratiu Comú, i les normes que la despleguen.
  
Article 50
  
Amb anterioritat a l'inici de l'expedient es podran incoar diligències informatives, a fi de determinar, amb caràcter preliminar, si concorren circumstàncies que justifiquen tal iniciació.
  
Article 51
  
1. L'obertura de l'expedient sancionador es formalitzarà amb el contingut mínim següent:
  
a) Identificació de la persona o persones presumptament responsables.
  
b) Fets que motiven l'expedient, la seua possible qualificació i sancions que pogueren correspondre sense perjudici del resultat de la instrucció.
  
c) Instructor i, si fa el cas, secretari del procediment, amb indicació del règim de recusació.
  
d) Òrgan competent per a la resolució de l'expedient
  
2. L'acord d'incoació de l'expedient serà notificat a l'instructor de l'expedient, amb trasllat de totes les actuacions que existisquen al respecte, i a l'interessat, que disposarà d'un termini de 15 dies hàbils, comptadors des de l'endemà de la recepció de la notificació, per a formular al·legacions i proposar proves, concretant els mitjans de què pretenguen valdre's.
  
En la notificació s'advertirà l'interessat que, de no formular al·legacions sobre l'acord d'obertura d'expedient en el termini previst, l'acord d'iniciació podrà ser considerat proposta de resolució.
  
Article 52
  
1. Rebudes les al·legacions de l'interessat o transcorregut el termini previst en l'article anterior, l'òrgan instructor podrà acordar l'obertura d'un període de prova, en què només podran declarar-se improcedents aquelles que per la seua relació amb els fets no puguen alterar la resolució final a favor del presumpte responsable
  
2. L'Instructor del procediment realitzarà totes les actuacions que calguen per a l'esclariment dels fets i l'existència de responsabilitats susceptibles de sanció.
  
Article 53
  
Conclòs, si fa el cas, el període de prova, l'instructor formularà la proposta de resolució, en què es fixaran els fets, especificant els que es consideren provats, la infracció que constituïsquen i la sanció que proposa que s'impose; o bé es proposarà la declaració de no-existència d'infracció o responsabilitat
  
Article 54
  
La proposta de resolució es notificarà a l'interessat, i se li indicarà la posada de manifest de l'expedient i se li atorgarà un termini de 10 dies hàbils per a formular al·legacions i presentar documents que estimen pertinents.
  
Article 55
  
Una vegada rebudes les al·legacions de l'interessat o conclòs el termini previst per a tal finalitat, la proposta de resolució s'elevarà junt amb tots els documents i al·legacions que figuren en el mateix a l'òrgan competent per a la resolució de l'expedient.
  
Article 56
  
L'òrgan competent dictarà resolució, la qual serà motivada i decidirà totes les qüestions plantejades pels interessats i aquelles altres derivades del procediment.
  
Article 57
  
Per a garantir la major objectivitat en l'exercici de la potestat disciplinària, els col·legis i el CECOVA podran delegar la resolució dels expedients sancionadors en òrgans col·legiats o unipersonals, formats per juristes de reconegut prestigi, designats prèviament a l'efecte.
  
Capítol VI
  
Prescripció i rehabilitació
  
Article 58
  
Les faltes prescriuran:
  
a) Si són lleus, als tres mesos.
  
b) Si són greus, a l'any.
  
c) Si són molt greus, als dos anys.
  
Els terminis anteriors es computaran en tot cas a partir de la data de la comissió dels fets constitutius d'infracció, i s'interrompran per qualsevol diligència o actuació que es practique per tal d'esbrinar els fets amb coneixement de l'interessat.
  
Article 59
  
Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptadors des del compliment de la sanció:
  
a) Si és per falta lleu, als dos mesos.
  
b) Si és per falta greu, als dos anys.
  
c) Si és per falta molt greu, als quatre anys.
  
Article 60
  
La rehabilitació se sol·licitarà a l'òrgan que va acordar la sanció. Els tràmits de la rehabilitació seguiran el mateix procediment que el previst per a l'enjudiciament i sanció de les faltes.
  
DISPOSICIÓ FINAL